**GODIŠNJE IZVJEŠĆE O RADU ŠKOLSKE KNJIŽNICE STRUKOVNE ŠKOLE ĐURĐEVAC**

 **Šk. god. 2018./2019.**

**Uvod**

U školskoj godini 2018./2019. knjižnična djelatnost održavala se prema Planu i programu rada školske knjižnice i Izvedbenom planu i programu rada školske knjižnice. Ostvarena je suradnja s Gradskom knjižnicom Đurđevac, Sveučilištem Sjever, predmetnim nastavnicima i razrednicima te učenicima.

**Knjižnično – informacijska djelatnost**

* Upoznavanje učenika prvih razreda s knjižnicom, djelatnošću knjižnice i upis novih korisnika u knjižnicu povodom obilježavanja **Međunarodnog dana pismenosti** s naglaskom na informacijsku pismenost. Učenici su zajedno sa školskom knjižničarkom posjetili Gradsku knjižnicu Đurđevac.
* **Objavljivanje vijesti na stranicama škole** – svi članci čuvaju se na web stranici u arhivi, po godinama. Kako bi im se pristupilo, potrebno se ulogirati korisničkim računom na stranicu.
* **Održavanje i uređivanje Facebook stranice Strukovne škole Đurđevac**

Stranica Strukovne škole Đurđevac na Facebooku sadrži vijesti koje se objavljuju na službenim stranicama Strukovne škole.

* **Nastavničko vijeće.** Redovito sudjelovanje na sjednicama nastavničkog vijeća.
* **Završni radovi.** Pomoć učenicima oko pronalaska građe i pisanja završnog rada. Na zahtjev, za učenike je organiziran nastavni sat gdje im se objašnjava na koji način maturalni rad treba izgledati, kako numerirati stranice, kako izraditi sadržaj i sl., a sve u sklopu knjižnično – informacijskog odgoja i obrazovanja učenika.
* **Pomoć nastavnicima.** Nekim nastavnicima pružena je pomoć oko korištenja web stranice Strukovne škole. Često nastavnici imaju poteškoće prilikom uređivanja i postavljanja sadržaja i podataka na web mjesta na službenoj stranici škole.
* **Nabava stručne literature za nastavnike.** U školskoj godini 2018./2019. nabavljena je stručna literatura na zahtjev nastavnika. Nabavljeni su udžbenici i stručna literatura.
* **Nabava literature za odlične učenike.**Za odlične učenike nabavljene su knjige kao nagrada za kraj školovanja.

**Kulturno – javna djelatnost**

* **Međunarodni dan pismenosti.** Poseban naglasak na informacijsku pismenost u obliku učeničkog posjeta školskoj knjižnici. Školsku knjižnicu su posjetili učenici prvih razreda tijekom cijelog rujna/listopada te su se u dva školska sata upoznali s radom knjižnice, Pravilnikom o radu školske knjižnice, informacijskim izvorima koje knjižnica nudi te knjižničnim poslovanjem općenito.
* **World Clean up day!** Zelena čistka. Zajedno s nastavnicama stručnih predmeta i nastavnicom kemije organizirano je čišćenje školskog okoliša zajedno s učenicima naše škole.
* **Predavanje o NLP-u Pierra Gervaisa.** Suradnjom nastavnice stručnih predmeta iz područja ekonomije i školske knjižničarke, za sve zainteresirane nastavnike i učenike organizirano je predavanje o Neuro-lingvističkom programiranju. Neuro-lingvističko programiranje se bavi vještinama komunikacije i predstavlja alate koji nam omogućavaju bolje razumijevanje s okolinom. Na ovaj način možemo naučiti kako biti uspješni u onome čime se bavimo.
* **Tjedan cjeloživotnog učenja.** U sklopu Tjedna cjeloživotnog učenja ostvarena je suradnja školske knjižnice i Gradske knjižnice Đurđevac. Učenici naše škole sudjelovali su na radionici izrade nakita poznate đurđevačke umjetnice Andreje Živko.
* **Svjetski tjedan svemira.** U školskoj knjižnici obilježen je Svjetski tjedan svemira. Ostvarena je suradnja s nastavnicom geografije, nastavnicom kemije i nastavnikom fizike. Prva radionica i predavanje je pripremljeno s nastavnicom geografije na kojoj su učenici čitali periodiku na temu svemira, a zatim izrađivali zastavice na kojima su se nalazili podaci o planetima Sunčeva sustava. S nastavnikom fizike pripremljen je kviz u Kahoot aplikaciji te su se učenici natjecali u poznavanju planeta i Sunčeva sustava te usput učili o dužini trajanja dana na pojedinim planetima, njihoj gravitaciji i sl. Za kraj Svjetskog tjedna svemira održana je radionica izrade planeta Sunčeva sustava postupkom kaširanja koja je provedena u suradnji s nastavnicom kemije.
* **Mjesec hrvatske knjige/Europska godina kulturne baštine.** Organizirane su 3 radionica u suradnji s nastavnicama hrvatskog jezika. Prva radionica zahtijevala je od učenika da od već postojećih stihova kajkavskih autora stvore nove pjesme. Neki učenici su imali poteškoća s razumijevanjem kajkavskih riječi pa su koristeći rječnike, pronašli njihovo značenje. Druga radionica podrazumijevala je slaganje puzzla na kojima su bili prikazana djela Vlahe Bukovca, Celestina Medovića i Taglijatija. Nakon što su učenici uspješno složili sliku, uz pomoć referentne zbirke školske knjižnice, uspjeli su pronaći informacije o autorima i djelima te ih predstavili razredu. Treća radionica je bila obrada lektirnog djela Pavla Pavličića 'Frizer za muške'. Svaka je grupa pročitala svoj dio pripovijetke, nakon čega je svoj dio pripovijetke trebala prikazati pomoću dvije slike. Dakle, svaka grupa je nacrtala dvije scene iz pripovijetke. Nakon toga su pred cijelim razredom predstavili svoj dio pripovijetke i tako su dobili jednu cijelu priču.
* **Predavanje 'Održivo gospodarenje otpadom'.** Za učenike Gimnazije dr. Ivana Kranjčeva i Strukovne škole Đurđevac održana je tribina 'Održivo gospodarenje otpadom' koju su vodile Sonja Hlebar, Matija Hlebar i Danijela Glavosek Kovačić, stručnjaci iz sektora gospodarenja otpadom. Učenici su upoznati s hijerarhijom gospodarenja otpadom, kružnom ekonomijom i ciljevima održivog razvoja kao cjelovitim rješenjem koje podrazumijeva stvaranje održive budućnosti za sve.
* **Radionica s učenicima pomoćnih zanimanja.** Suradnjom socijalne pedagoginje i školske knjižničarke, s učenicima s intelektualnim teškoćama održana je radionica izrade plakata na temu 'Anđeli oko nas'. Kao predložak za izradu plakata i radionicu poslužilo je djelo Sanje Polako 'Dnevnik dobrih anđela'. Učenici su razvijali svoje čitalačke i komunikacijske vještine.
* **Izložba učeničkih likovnih radova.** U školskoj knjižnici održana je prva izložba za javnost na kojoj su predstavljeni likovni radovi učenika naše škole. Osim učenika, radove je izložila i nastavnica strukovnih predmeta iz ekonomije.
* **Božićne radionice u župnom dvoru Župe sv.** **Jurja Đurđevac.** Vjeroučiteljica, školska knjižničarka i učenici su imali dvosatnu radionicu u župnom dvoru Župe sv. Jurja u Đurđevcu. Izrađivali su ukrase za školski bor te božićne čestitke.
* **Posjet Sveučilištu Sjever.** Učenici završnih razreda posjetili su Sveučilište Sjever kako bi se upoznali s načinom izvođenja studija, studijskim programima i aktivnostima koje Sveučilište nudi.
* **Dan ružičastih majica.** Malonogometnim turnirom obilježen je dan borbe protiv nasilja u školama.
* **Svjetski dan Roma.** S učenicima koji imaju intelektualne teškoće te socijalnom pedagoginjom, održana je radionica povodom Svjetskog dana Roma. Budući da je u tom razredu bilo nekoliko pripadnika Romske nacionalne manjine, odlučili su svoj jezik, kulturu i običaje predstaviti ostalim učenicima putem edukativnih plakata.
* **Ljudska prava.** Održane su radionice na temu ljudskih prava. Učenici su učili o društvenoj hijerarhiji, osvijestili što to znači biti drugačiji i koja ograničenja svaki manjinski pripadnik društva može doživjeti u svojoj okolini.
* **Dani medijske pismenosti.** Tema ovogodišnjih Dana medijske pismenosti bila je naglasiti poštovanje prema sebi i drugima u medijima što uključuje niz podtema: tolerancija, govor mržnje, lažne vijesti i sl. Učenici prvih razreda upoznati su s pojmom medijske pismenosti, poštivanju tuđeg autorskog djela i nasilju putem interneta. Proučavali su koje posljedice nasilje preko interneta ostavlja na žrtvi.
* **Književni susret s Julijanom Matanović.** Suradnjom Gradske knjižnice Đurđevac i knjižnice Strukovne škole održan je književni susret s poznatom hrvatskom književnicom Julijanom Matanović.
* **Svjetski dan knjige i autorskog prava.** Za učenike završnih razreda održano je predavanje na temu autorskog prava na kojoj su se upoznali s pojmovima autorskog prava, važnosti poštivanja autorskog prava te načinima na koje se autorsko pravo može i treba poštivati. Poseban naglasak je stavljen na pisanje završnih radova.
* **Sajam učeničkih zadruga.** Školska knjižničarka je zajedno s ostalim nastavnicama, članicama školske zadruge 'Picoki' organizirala Sajam učeničkih zadruga za školske zadruge Koprivničko – križevačke županije.
* **Školski list.** Uređivanje školskog lista (Re)akcija koji je počeo s izdavanjem u sklopu projekta 'Poduzetnik za pet' te ga je obavezno izdavati slijedeće 4 godine.

**Stručno – knjižnična djelatnost**

* **Nabava knjižnične građe.** U školskoj godini 2016./2017. nabavljena je knjižnična građa koja je upotpunila postojeći fond knjižnice novim lektirnih djelima, stručnom literaturom i beletristikom.
* **Inventarizacija, signiranje, klasifikacija i katalogizacija.** Sve su naručene knjige inventarizirane i katalogizirane te smještene na police ili uručene nastavnicima za daljnji rad.
* **Financijske provjere s računovodstvom.** Ovisno o potrebi i nejasnoćama, provode se povremene financijske provjere tijekom godine te redovita, jednom godišnje, na kraju kalendarske godine.
* **Redovne obavijesti dužnicima.** Mjesečno obilaženje svih razreda i podsjećanje dužnika na vraćanje knjiga i rješavanje problema tipa gubitka knjige i njezine nadoknade. Izvješće o dužnicima dobivaju i razrednici.
* **Školsko ispitno povjerenstvo.** Školska knjižničarka je član Školskog ispitnog povjerenstva za Državnu maturu.
* **Preventivni program škole.** Školska knjižničarka je član tima Preventivnog programa škole.
* **Stručni članak.** U broju XX (svibanj 2018.) časopisa *Svezak* Društva knjižničara Bilogore, Podravine i Kalničkog gorja pod naslovom 'Suradnja školske knjižnice s udruga slijepih'.
* **Stručno predavanje na ŽSV-u.** U travnju 2019. održano je predavanje kao primjer dobre prakse na Županijskom vijeću školskih knjižničara Koprivničko – križevačke županije u Osnovnoj školi Molve u Molvama na temu 'Citiranje' i 'Ljudska prava'.

**Vođenje grupa**

1. **Vijeće učenika.** Vijeće učenika čine predstavnici i njihovi zamjenici svih razreda Strukovne škole Đurđevac. Svrha rada Vijeća je suradnja s Vijećima učenika na županijskoj i državnoj razini, zalaganje za prava učenika, prijavljivanje nepravilnosti u radu nastavnika i stručnih suradnika, pohađanje edukacija, podnošenje mjesečnih izvješća o provedenim aktivnosti u školi i sl.
2. **Novinarska grupa.** Projektom 'Poduzetnik za pet' u Strukovnoj školi Đurđevac pokrenuta je školska zadruga 'Picoki' koja je podijeljena na nekoliko sekcija. Jedna od sekcija je novinarska sekcija čiji je cilj educirati zainteresirane učenika osnovama novinarstva, novinarskoj etici te pratiti aktivnosti škole i školske zadruge. Ostvarena je i suradnja s Podravskim radijom na kojem su članovi sekcije često gostovali na način da su snimali edukativne emisije ili pratili rad radijskih novinara. Također, članovi novinarske sekcije odgovorni su za izdavanje školskog lista '(Re)akcija'.

**Projekti i natjecanja**

1. **Član povjerenstva na natječaju za kratku priču Gradske knjižnice Đurđevac.** Školska knjižničarka sudjelovala je u natječaju za kratku priču Gradske knjižnice Đurđevac kao član povjerenstva, 23. travnja 2020.
2. **Rad u povjerenstvu natjecanja Čitanjem do zvijezda..** Školska knjižničarka je bila član povjerenstva za provedbu regionalne razine natjecanja 'Čitanjem do zvijezda' u Gimnaziji dr. Ivana Kranjčeva Đurđevac
3. **Rad u povjerenstvu natjecanja Čitanjem do zvijezda.** Školska knjižničarka je bila član povjerenstva za provedbu državne razine natjecanja 'Čitanjem do zvijezda' u Gimnaziji dr. Ivana Kranjčeva Đurđevac
4. **Projekt 'Mladi za ljudska prava'.** Školska knjižničarka sudjelovala je na projektu 'Mladi za ljudska prava' koji je provodila Agencija za programe i mobilnosti EU u obliku treninga za edukatore na području ljudskih prava. Trening je održan od 11. do 13. listopada 2018. u Orahovici. U projektu je sudjelovalo 20 polaznika iz cijele Hrvatske koji su odabrani na temelju motivacijskog pisma prilikom prijave.
5. **Projekt 'Strukturirani dijalog u srednjim školama' Mreže mladih Hrvatske.** Školska knjižničarka je kao voditeljica Vijeća učenika zajedno s predsjednicom Vijeća učenika sudjelovala u projektu 'Strukturirani dijalog u srednjim školama' koji je provodila Mreža mladih Hrvatske u Zadru od 13. do 16. veljače 2019.